تورکییه‌نین طلبی ایله اینترپل طرفین‌دن قیرمیزی اعلان ایله آختاریلان بؤلوجو ترور هؤرگوتو پ‌کاکا منسوبو ناصر تور، ایسپانیادا یاخالاندی.
گرانادا شهرین‌ده‌کی بیر هتلده ائشی ایله قالدیغی معین ائدیله‌ن تورون، حاقین‌دا اولوسلارآراسی آختاریش و توتوقلاما قراری سببیله ائدیله‌ن عملیاتلا یاخالاندیغی آچیقلاندی.
ایسپانیا مطبوعاتی، ۵۷ یاشلی تورون ائشی ایله تعطیل اوچون بازار ارته‌سی گونو گرانادایا گئتدیگینی، سه‌شنبه سحری ۰۸.۳۰دا هتله باسقین ائد‌ن پلیسلر طرفین‌دن گؤزآلتینا آلیندیغینی بیلدیردی.
اؤته یاندان، پ‌کاکالی‌نین قالدیغی هتل‌ده ایسپانیا باشباخانی و سوسیالیست ایشچی پارتیسینین لیدئری پدرو سانچزین میتینگ ائده‌جک اولماسینین پلیسی قیسا مدت اوچون آلارما گئچیردیگی قید ائدیلدی.
پلیس قایناقلاری، ائدیلن سوروشدورما نتیجه‌سین‌ده، تورون سانچزین میتینگ ائده‌جگی هتل‌ده قالماسینین تامامیله تصادف اولدوغو، هر هانسی بیر سالدیری شبهه‌سی اولمادیغی اوچون میتینگ پروگرامینین نظرده توتولدوغو کیمی باش وئردیگینی بیلدیردی.
پ‌کاکالی تروریستین یاخالانماسیندان سونرا مادریدده‌کی اولوسال محکمه‌یه گؤندریلدیگی اؤیرنیلدی.
قانونی پروسه اساسیندا تورون یاخالانماسی ایله باغلی اولوسال محکمه‌نین رسمی بیلدیریشینین آردین‌دان تورکییه‌نین بو شخصله باغلی اعاده سندلرینی ۴۰ گون ایچینده ایسپانیالی مقاملارا وئرمه‌سی لازیم‌دیر.
